Tomas Davulis

Tomas Davulis (g. 1975 m. gegužės 29 d.) – teisininkas, teisėtyrininkas laboralistas, Vilniaus universiteto (VU) profesorius, Teisės fakulteto dekanas, Privatinės teisės katedros dėstytojas, Darbo teisės instituto vadovas, Lietuvos teisininkų draugijos (LTD) vicepirmininkas, Lietuvos Europos teisės asociacijos (LETA) pirmininkas, LR darbo kodekso rengėjas.

Biografija

1998 m. baigė VU Teisės fakultetą, įgijo teisininko kvalifikaciją. Gavęs stipendiją iš Adolfo ir Margot Krebs fondo (Adolf- und Margot-Krebs-Stiftung), 2001 m. lapkričio 27 d. Albert-Ludwig universitete Freiburge (Vokietijoje) per 14 mėnesių baigė podiplomines studijas, apgynė magistro darbą vokiečių kalba tema „Europos Sąjungos darbo teisės poveikis ES narių kandidačių teisei, Lietuvos pavyzdys“,- (vok. Die Auswirkungen des europäischen Arbeitsrechts auf das Recht der Beitrittskandidaten der EU an dem Beispiel Litauens), (darbo vadovas – Ūkinės, darbo ir socialinio draudimo teisės instituto direktorius prof. Manfred Löwisch), teisės magistras (LL. M. studijas baigė summa cum laude). Pelnė DAAD fondo premiją išskirtiniams užsienio studentams (premiją skyręs Freiburgo universitetas be užsienio studentų apdovanojimo už ypatingus akademinius pasiekimus taip pat siekė atkreipti dėmesį ir paskatinti A. ir M. Krebs fondo, remiančio studentus iš Rytų Europos, veiklą). 2002 m. gruodžio 20 d. apgynė disertaciją tema „Lietuvos darbo teisės integracijos į Europos Sąjungos teisinę sistemą problemos”, socialinių mokslų (teisės krypties) daktaras.
Nuo 1996 m. vasario 12 d. iki 1996 m. gruodžio 31 d., nuo 1997 m. sausio 27 d. iki 1999 m. vasario mėn. Profesinių sąjungų mokymo ir tyrimo instituto teisininkas, 1996 m. spalio 1 d. iki 2000 m. spalio 1 d., nuo 2001 m. lapkričio 1 d. Lietuvos parodų centro „Litexpo“ juriskonsultas, nuo 1998 m. rugsėjo mėn. iki šiol VU Teisės fakulteto asistentas, lektorius, docentas, profesorius, laikotarpyje nuo 2003 m. iki 2012 m. buvo VU Teisės fakulteto prodekanas tarptautiniams ryšiams ir mokslui, Koordinatorius tarptautiniams ryšiams, VU Teisės fakulteto Neakivaizdinio skyriaus prodekanas; nuo 2006 m. rugsėjo mėn. iki 2009 m. rugpjūčio 31 d. Vilniaus universiteto Teisės fakulteto Darbo teisės katedros vedėjas, nuo 2009 m. gruodžio 1 d. VU TF Darbo teisės instituto, nuo 2016 m. - Darbo teisės centro vadovas, nuo 2012 m. rugsėjo 1 d. VU TF dekanas,, nuo 2016 m. VU Teisės klinikos valdybos pirmininkas.
Dalyvavo rengiant įstatymus, pvz., tokius kaip Lietuvos Respublikos darbo kodeksas (2002 m.), Lietuvos Republikos darbo kodeksas (2016 m.), Užimtumo įstatymas (2016 m.), Darbo tarybų įstatymas (2004 m.), Europos darbo tarybų įstatymas (2004 m.), Garantijų komandiruotiems darbuotojams įstatymas (2007 m.) ir kt. Europos Komisijos nepriklausomų ekspertų tinklo darbo teisės direktyvoms įgyvendinti narys (nuo 2007 m.), Europos Komisijos Nepriklausomų ekspertų tinklo vyrų ir moterų lygiateisiškumo įgyvendinimui darbo ir užimtumo srityje narys (nuo 2004 m.), Europos darbo teisės tinklo narys. Kviečiamas įvertinti Seimo komitetų pateiktas Konstitucijos pataisas, teikė nuomonę ir siūlymus kaip VU Teisės fakulteto mokslininkas. Projekto „Darbo santykių ir valstybinio socialinio draudimo teisinis-administracinis modelis” vadovas.
Kelių mokslinių knygų, virš šimto įvairių mokslo publikacijų autorius ir bendraautoris. Parengė Lietuvos darbo teisės apžvalgą (TDO organizacijai, 2004 m.). 2008 m. rugsėjo 16-18 d. Freiburge Tarptautinės darbo ir socialinės apsaugos teisės bendrijos (vok. Internationale Gesellschaft für das Recht der Arbeit und der sozialen Sicherheit) Europos Kongrese, skirtame darbo ir socialinei teisei, skaitė pagrindinį pranešimą apie visuomenės senėjimo įtaką Europos šalių pensijų sistemoms , 2008 m. lapkričio 28 d. dalyvavo ELLN teisiniame seminare „Darbo teisiniai iššūkiai tarptautinio mobilumo atveju“ Noordwijke (Nyderlandai). Skaitė įvairius pranešimus tarptautinėse ir nacionalinėse konferencijose. Seminarų darbo teisės tema lektorius teisėjams, advokatams ir kitiems praktikams, kelių užsienio mokslinių teisinių žurnalų redakcinės kolegijos narys.
Lietuvos darbo teisės ir socialinės apsaugos draugijos vicepirmininkas, Lietuvos Europos teisės asociacijos (FIDE narys) pirmininkas,  Europos darbo teisės tinklo (ELLN) narys, buv. Lietuvos advokatų kvalifikacinio egzamino komisijos narys (iki 2018 m.), buv. Pretendentų į teisėjus egzamino komisijos narys (iki 2012 m.), 2007-2010 m. Lietuvos teisininkų draugijos vicepirmininkas, buv. 2010-2013 m. kovo mėn. Lietuvos teisininkų draugijos pirmininkas.
Apdovanotas valstybiniu Prancūzijos apdovanojimu - Akademinių palmių ordino riterio insignijomis (pranc. Chevalier dans l’Ordre des Palmes académiques).
Moka vokiečių, anglų, rusų, prancūzų kalbas bei lenkų kalbos pagrindus.